खोचवां निवासी नंद किशोर उर्फ चोरई ने टिनशेड युक्त कच्चा मकान बनवाया था लेकिन उसकी दीवार टेढ़ी हो गई थी। मंगलवार की रात नंद किशोर के बड़े भाई मदन भारती (40) ने दीवार टेढ़ी होने पर एतराज जताया। चोरई ने बड़े भाई से आठ फुट जमीन दस हजार रुपये में देने का अनुरोध किया लेकिन वह 20 हजार रुपये मांग रहा था। तब चोरई ने कहा कि पक्का मकान बनाते समय दीवार सीधी कर ली जाएगी। फिर भी बड़ा भाई मानने को तैयार नहीं था। अब दोनों के बीच आठ फुट जमीन को लेकर गर्मागरम बहस शुरू हो गई। विवाद इतना बढ़ा कि बड़े भाई ने छोटे को थप्पड़ रसीद कर दिया। इससे गुस्साए छोटे ने बड़े भाई की गर्दन पकड़कर उसका सिर नीम के पेड़ से कई बार लड़ा दिया। वह लहूलुहान हो गया। सिर से अधिक खून बहने के कारण मदन की घटनास्थल पर मौत हो गई।